KOMMISSIONENS FORORDNING (EF) Nr. 623/97 af 9. april 1997 om ændring af forordning (EØF) nr. 1318/93 om gennemførelsesbestemmelser til Rådets forordning (EØF) nr. 2067/92 om foranstaltninger til forbrugsfremme og afsætning af kvalitetsoksekød

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2067/92 af 30. juni 1992 om foranstaltninger til forbrugsfremme og afsætning af kvalitetsoksekød (1), særlig artikel 4, og

ud fra følgende betragtninger:

Kommissionens forordning (EØF) nr. 1318/93 (2), senest ændret ved forordning (EF) nr. 487/97 (3), indeholder gennemførelsesbestemmelserne til forordning (EØF) nr. 2067/92;

i artikel 4 og 5 i forordning (EØF) nr. 1318/93 er der fastsat bestemte frister for indgivelsen af ansøgninger om EF-finansiering til det kompetente organ i hver enkelt medlemsstat og for deres fremsendelse til Kommissionen;

under hensyntagen til de betydelige finansielle midler, der er afsat til forbrugsfremme af kvalitetsoksekød i 1997, bør der af hensyn til forvaltningen fastsættes nye frister med henblik på forelæggelsen af andre programmer for 1997;

i artikel 4, stk. 3, litra b), i forordning (EØF) nr. 1318/93 er det fastsat, at forslagsstilleren skal lade foretage en evaluering for egen regning; for at skabe overensstemmelse med de gennemførelsesbestemmelser, der gælder i andre sektorer, bør det fastsættes, at Kommissionen deltager i finansieringen af denne undersøgelse;

erfaringen viser, at der er behov for en definition af de supplerende produkter og kvaliteter, der vil kunne omfattes af forbrugsfremmende aktioner, og de dertil hørende minimumskrav for produktion, kvalitet og kontrol; der er især behov for en begrænsning af anvendelsen af de forbrugsfremmende foranstaltninger til de bedrifter, som er rede til at overholde de strengeste regler med hensyn til kalvenes velfærd; bilag I til forordning (EØF) nr. 1318/93 bør derfor ændres;

Forvaltningskomitéen for Oksekød har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

Forordning (EØF) nr. 1318/93 ændres således:

1) Artikel 4, stk. 1, andet punktum, affattes således:

»Dog

- kan nye ansøgninger for 1997 indgives senest den 15. maj 1997

- kan ansøgninger for 1998 indgives senest den 30. september 1997.«

2) Artikel 4, stk. 3, litra b), affattes således:

»b) at organisationen inden udløbet af den i artikel 7, stk. 3, fastsatte frist vil lade et uafhængigt organ foretage en evaluering af de foranstaltninger, der er gennemført; denne evaluering finansieres på samme vilkår som programmets øvrige aktioner«.

3) Bilag I ændres således:

a) I kapitlet »Opdræt«

- affattes punktet »Oprindelse« således:

»Bortset fra slagtekalve, andre racer end de i bilag II til Kommissionens forordning (EØF) nr. 3886/92 (1) nævnte og de første krydsninger med en af disse racer.«

- affattes teksten under punktet »Dyrs velfærd« således:

»Anvendelse af de nationale og internationale normer samt EF-normerne. Dog, for slagtekalve, har alle de bedrifter, der er berørt af de programmer, der forelægges fra 1999, pligt til at overholde samtlige bestemmelser i artikel 3, stk. 3, i Rådets direktiv 91/629/EØF (*), uanset bestemmelserne i sidste afsnit.

(*) EFT nr. L 340 af 11. 12. 1991, s. 28.«

b) I kapitlet »Slagtning«

- suppleres punktet »Type af slagtekrop« med følgende led:

- »Slagtekalve med en slagtet vægt, som sammen med alle organerne i brysthule og bughule ikke overstiger 140 kg.«

- affattes punktet »Klasse« således:

»Kropsbygningsklasse: SEUR, undtagen for slagtekroppe af slagtekalve.

Fedningsklasse: - ungkvæg: 2 og 3

- hundyr og kastrerede dyr: 2, 3 og 4 L (eller 4-).«

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 9. april 1997.

På Kommissionens vegne

Franz FISCHLER

Medlem af Kommissionen

(1) EFT nr. L 215 af 30. 7. 1992, s. 57.

(2) EFT nr. L 132 af 29. 5. 1993, s. 83.

(3) EFT nr. L 76 af 18. 3. 1997, s. 1.